Egpaar, nog twee vas vir korrupsie van R57 miljoenFoto ter illustrasie Vier mense van KwaZulu-Natal, onder wie ŉ middeljarige egpaar, het Donderdag vlugtig in Durban se handelshof verskyn op aanklagte van korrupsie en geldwassery. Die egpaar, David (55) en Beverly Brandsma (52), asook Frederick Hume (45) en Jeffery Knight (54) is dieselfde oggend deur die Valke in hegtenis geneem ná ŉ twee jaar lange ondersoek, sê kapt. Lloyd Ramovha, Valke-woordvoerder. Na bewering het die Brandsmas met Hume en Knight saamgewerk in drie entiteite – To Be Sales 5 BK, Hume Meats (Edms.) Bpk. en Transtrade (Edms.) Bpk. – wat gekontrakteer is om bevrore goedere aan Boxer Superstores te lewer. In die ses jaar van 2011 tot 2017 het die vier na bewering amper R57 miljoen verduister. David Brandsma was in dié tyd ŉ werknemer van Boxer Superstores en het glo sy vrou, ŉ direkteur van To Be Sales 5 BK, gehelp om die produkte teen oordrewe pryse by die ander twee firmas te bekom en toe gereël dat “kommissie” in sy bankrekening betaal word. Dié reëling om smeergeld te kry het aangehou tot die maatskappy se eie ouditeurs ongerymdhede in een van die transaksies raakgesien het, sê Ramovha. In Augustus 2017 is ŉ klagte van bedrog by die Westville-polisiestasie ingedien. Terwyl die ondersoek aan die gang was, het die ondersoekspan ŉ tussentydse bewaringsbevel van R20 miljoen bekom. Al vier die verdagtes is borgtog toegestaan tydens hul vlugtige hofverskyning. Die Brandmas het borgtog van R50 000 elk gekry, terwyl Hume en Knight sŉ op R75 000 elk vasgestel is. Die saak is tot 26 Augustus vir ŉ voorverhoor uitgestel.